# Vickers (mindrailherez)

Ar Vickers a zo ur vindrailherez implijet gant ar British Army e hanterenn gentañ an XXvet kantved, hag e-pad ar Brezel-bed Kentañ dreist-holl.

## Istor ha deskrivadur

Ar Vickers, anvet da gentañ Vickers New Light, a zo un adstumm d’ar vindrailherez Maxim, dezhi un nebeud kemmoù evel an dir e-plas al leton evit sevel pezhioù, ha kambret e .303 British, kalibr standart armoù-skoaz an arme vreizhveurat e 1912, pa voe produet he skouerennoù kentañ ha kroget da implijout anezhe dindan an anv ofisiel Vickers Mk.I. Skañvoc’h e oa evit ar Maxim neuze, met ar memes gwikefre tennata dre argil gant ur glin a implije dre vras. Brudet e oa evit bezañ un arm fiziapl, gant ma veze cheñchet e ganolioù en ur mod reoliek.
Pourveziet e oa gant gourizoù 250 kartouchenn, ha yenaet e oa dre zour. Abalamour d’ar vindrailherez produiñ aezhenn dour pa veze tennet e voe a-wechoù implijet war an talbenn gant ur pezh ouzhpenn, dezhañ un duellenn liammet ouzh ul lestr, evit dastum an aezhenn ha kuzhat an arm hag e vindrailherien gwelloc’h.

## Implij

Talvoudus e voe ar Vickers d’ar British Army war talbennoù difiñv ar Brezel-bed Kentañ, e-lec’h ne save ket he fouez kudennoù bras. Implijet e voe an arm en ur mod ofisiel betek dibenn ar bloavezhioù 1960. Ar Royal Navy a viras un nebeud skouerennoù anezhañ betek ar bloavezhioù 1980 zoken. Ur stumm yenaet dre aer a voe savet ivez war veur a garr-nij brezel saoz pe gall eus ar Brezel-bed Kentañ, evel ar Breguet 14.
Savet e voe war un nebeud tankoù saoz implijet e deroù an Eil Brezel-bed dreist-holl, evel an A11 Mathilda I, ar Cruiser Mark IV, an A9 Mark I pe an A12 Mathilda II.

### Adstummoù

Meur a adstumm, dezhe kalibroù disheñvel, a voe savet evit armeoù broioù all e hanterenn gentañ an XXvet kantved :
* 6,5 × 52 mm Mannlicher–Carcano ( Italia)
* 6,5 × 50 mm Arisaka
* 6,5 × 53 mm R
* 7 × 57 mm Mauser : un nebeud skouerennoù evit armeoù Chile hag El Salvador
* .280 British
* 7,5 × 55 mm Swiss
* 7,62 × 51 mm NATO
* .30-06 Springfield ( Stadoù-Unanet Amerika) : stumm M1915, dezhi ul lusk-tennañ uheloc'h, 12.125 skouerenn produet gant Colt etre 1917 ha 1918. 2.888 anezhe a voe kemeret o flas gant mindrailherezioù Browning M1917 e dibenn ar brezel ha treuzfurmet e mindrailherezioù yenaet dre aer evit bezañ savet war girri-nij.
* 7,62 × 54 mm R : 3.000 skouerenn savet gant Colt er Stadoù-Unanet evit Impalaeriezh Rusia e 1917
* 7,65 × 53 mm Mauser : un nebeud skouerennoù evit armeoù Arc’hantina ha Belgia
* 7,7 × 58 mm Arisaka ( Japan) : dindan an anv Type 89
* 8 mm Lebel : ( Frañs) : 2.000 skouerenn urzhiet e 1914, met 52 a voe gwerzhet d’ar vro hepken
* 11 mm Vickers

## Daveennoù

* ↑ (fr) ROB Houston, STROYAN Christine (renerezh), Armes à feu de légende, Larousse, 2019, p. 196
* 1 2 (fr) McNAB Chris, Armes à feu Encyclopédie visuelle, L'Imprévu, 2022, p. 243
* ↑ (en) POPENKER Maxim, Vickers Mk.I, Modern Firearms (lennet d'ar 14/03/2025)
* ↑ (en) Vickers Machine Gun, Plane Encyclopedia (lennet d'ar 14/03/2025)
* ↑ (fr) FOSS Christopher F., Chars de la 2$^e$ Guerre mondiale, PML Éditions, 1994, 159 p., ISBN 2-87628-896-6
* ↑ (fr) CADIOU Yves L., Les Colt Volume 4, Fusils, carabines et mitrailleuses, Éditions du Portail, 1999, 120 p., ISBN 2-86551-042-5, p. 63
* ↑ (fr) FRANÇOIS Guy, Mitrailleuses et canons des avions français, e Histoire de Guerre, Blindés et Matériel, miz Ebrel 2023, pp. 27-38